المهدي بنعطية، عميد المنتخب الوطني قرر يعلق الصباط مع المنتخب، وما يرجعش ليه مرة أخرى، واخا عيط عليه المدرب وحيد خاليلوزيتش هاد المرة. بنعطية ما بغاش يجي يلعب الماتشات ديال ليبيا والغابون فأكتوبر، لحقاش باغي يعتزل يلعب مع المنتخب. مصدر من الجامعة، أكد بلي بنعطية ما بغاش يجي واخا برا من الضربة لي كانت عندو وارجع كيلعب مع الدحيل القطري، باغي يعتزل اللعب مع الأسود. هاد اللعاب كانت عندو علاقة مزيانة مع المدرب السابق هيرفي رونار، وربما ما بغاش يلعب تحت قيادة مدرب ٱخر. لكن مصادر أخرى، أكدت أن عميد المنتخب الوطني ما حملش يبقا مصطفى حجي فالطاقم التقني ديال أسود الأطلس، خصوصا أنه سبق ليه تصادع معاه بزاف ديال المرات في روسيا ومصر. الجامعة اتصلت بنعطية باش تخبرو، بلي سميتو رآها كاينة وخاصو يلبي الدعوة، لكنه رفض وتسبت بالاعتزال، حسب مصدر قريب منو. الجامعة اتصلت كذلك بكريم الأحمدي، المحترف باتحاد جدة السعودي، وبغاتو يكون فالماتشات ديال ليبيا والغابون، لكن حتا هو اعتذر لحقاش باغي يخلي بلاصتو لواحد صغير، ومابقاش قادر يعطي كل ما عندو. على الاقل الاحمدي گال كلام معقول. المدرب وحيد خاليلوزيتش مازال باغي يجرب لعابة اخرين، قبل ما يحدد لائحة ديالو، بعدما وضع لائحة موسعة فيها 50 لعاب، فيهم لي لعبوا الماتشات الأخيرة أمام بوركينافاسو وفيهم وحدين جداد. الماتشات ديال ليبيا والغابون غادي يكونو هما اللخرين قبل ما يلعب خاليلوزيتش أول ماتش رسمي ليه مع المنتخب المغربي في نونبر المقبل، فاش غادي يلعب كونتر موريتانيا في التصفيات الإفريقية المؤهلة إلى كأس إفريقيا بالكاميرون 2021. 
سكوب. بنعطية علق الصباط مع المنتخب.. الكابيتان ماحملش حجي يبقا.. الاحمدي باغي يخلي بلاصتو للعاب صغير و50 واحد فلاليست